SA1201
Exported from Holy-Writings.com on 2026-06-20 - 1 clipping

雜阿含經 (一二〇一)

如是我聞。 一時佛住舍衞國祇樹給孤獨園。

時有優鉢羅色比丘尼。住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。

時魔波旬作是念。 今沙門瞿曇住舍衞國祇樹給孤獨園。 優鉢羅色比丘尼住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。 我今當往爲作留難。 即化作年少容貎端正。至優鉢羅色比丘尼所。

而説偈言 妙華堅固樹 依止其樹下 獨一無等侶 不畏惡人耶

時優鉢羅色比丘尼作是念。 爲何等人欲恐怖我。 爲是人。爲非人。爲姦狡人。 如是思惟。即得覺知 必是惡魔波旬欲亂我耳。

即説偈言 設使有百千 皆是姦狡人 如汝等惡魔 來至我所者 不能動毛髮 不畏汝惡魔

魔復説偈言 我今入汝腹 住於内藏中 或住兩眉間 汝不能見我

時優鉢羅色比丘尼復説偈言 我心有大力 善修習神通 大縛已解脱 不畏汝惡魔 我已吐三垢 恐怖之根本 住於不恐地 不畏於魔軍 於一切愛喜 離一切闇冥 已證於寂滅 安住諸漏盡 覺知汝惡魔 自當消滅去

時魔波旬作是念。 優鉢羅色比丘尼已知我心。 内懷憂愁即沒不現
-- SA1201 — Taisho Tipitaka (CC0-1.0)